Toe ek die aand in my Bybel lees in Jer 17:7 dat dit goed gaan met die mens wat sy vertroue in God stel, kan ek net dankbaar nabetragting hou oor die wonderlike week, oor die vertoning, maar sommer ook oor die jaar. Dit was ‘n woeste jaar waarin ek baie aanpassings moes maak. Ons het getrek, ons moes aanpas by pendel, ons hele boerdery-opset het verander. In ons gesin het daar ook groot veranderinge gekom, gemaklik, sowel as ongemaklik. Ons het groot stappe geneem, party moeilik, ander makliker.
Maar wat ek in my gedagtes oor die jaar besef het: Ons lewe het aangegaan. Ons is nog die mense wat ons in die begin van die jaar was, maar ook nie. Ons het aangepas by ons nuwe omstandighede. Hier en daar lê nog ‘n klip in die pad en moegheid en ander dingetjies eis sy tol, maar ons het die pad geloop. Nuwe foute gemaak, nuwe dinge reg gedoen, maar ons het geleef. Regtig geleef.
En toe beaam Jer 17:14 dit net verder, dat as God gesond maak, raak ons regtig gesond en as Hy bevry, word ons regtig bevry. Mag jy ook hierdie waarheid ervaar, dat God jou genees en vry maak.